בס"ד , ר"ח סיוון תשפ"ד , פרשת במדבר

שלום וברכה לבנים היקרים והוריהם.

עומדים אנו בשיאן של ימי הספירה ומתקרבים אט – אט ליום הגדול-יום מתן תורה שיחול אי"ה בשבוע הבא. בדרך לחג השבועות אנו פוגשים את יום העצמאות ויום ירושלים שחל אתמול (יום רביעי) . "ואולך אתכם **קוממיות**" – רש"י מפרש 2 קומות, קומה פיזית , שה' הקים לנו מדינה משלנו לאחר אלפיים שנות גלות , וקומה רוחנית- שה' יתברך נתן לנו את הקומה הרוחנית, נתן קדושה בתוך ארץ ישראל שקולטת את הקדושה מירושלים – "עיר הקודש".

**מה היה אתמול – יום ירושלים ה-57 בישיבת בנ"ע גבעת שמואל ???**

1. ביום ירושלים יצאנו עם **בני כיתות י'-י"ב** לתפילת שחרית בשיקום של תל השומר, וחווינו תפילה אדירה עם פצועי צה"ל שנמצאים בשיקום. התפילה הייתה עוצמתית והחוויה לראות את הפצועים הרבים יושבים על כסאות גלגלים רוקדים ושמחים איתנו עשתה רושם גדול על כולם. רבים מהמשפחות שהגיעו לבית החולים התרגשו עד דמעות ברגע שראו את התפילה והריקודים עם הפצועים. אשרינו שזכינו להתפלל עם הפצועים, לחזק אותם ולאחל לכל אחד רפואה שלמה במהרה.

אמש כתב לי מר חנן בראל הצדיק , שמארגן את התפילות לפצועים מתחילת המלחמה יחד עם מר איציק גולן הצדיק כך – " הבחורים שמשתתפים בתפילות עם הפצועים כל ר"ח והיום (יום ירושלים) יזכו לעוצמה יהודית ערכית" , ברור לי שהוא צודק . המראות קשים , לראות בחורים חסונים יושבים על כסאות גלגלים ללא רגל....זה קשה, אבל לראות את השמחה שלהם בתפילה , לראות אותם קמים ורוקדים איתנו בקושי רב , אלו מראות שלא יתוארו ולא ישכחו .

1. **כיתות ז' – ט'** . ראש הגרעין התורני בעיר לוד מר נועם דרייפוס, הזמין את הישיבה שלנו לקחת חלק משמעותי במצעד הדגלים בעיר לוד. נעתרנו בשמחה לבקשה זו השנה השניה , וראינו בה זכות שהיא חובה לאומית וציונית מהמעלה העליונה. יצאנו מהישיבה אתמול עם בני ז'-ט' . הבנים הובילו את השמחה העצומה, הריקודים ונשיאת דגלים ברחבי העיר. עברנו ברחובות הראשיים, בסמוך לעירייה ובשכונות בהם נערכו פרעות לפני 3 שנים. תושבים רבים מוותיקי העיר התחברו אלינו בשמחה ובהתרגשות. חלונות נפתחו מכל העברים ופנים מופתעות ושמחות הביטו באלפי בני הנוער שצעדו ברחובות - לובשי לבן ומניפים את דגלי ישראל. מראה הרחובות המלאים מפה לפה, בהמוני חוגגים המלווים בתזמורת עליזה המנעימה את האווירה בשירי ירושלים שמחים, הוא מחזה משמעותי מאוד, ומחזק מאוד את מי שנטל חלק באירוע הקדוש והמיוחד הזה. ראש העיר פנה אלי באופן אישי והודה לבני הישיבה על התמיכה האדירה והחיזוק של תושבי לוד במאבק על צביונה היהודי של העיר.

לאחר ארוחת צהרים טעימה , התארחו הבנים במכינה הקדם צבאית בלוד , והשתתפו בפעילויות חינוכיות בנושא ירושלים. **ב"ה קיימנו את הפסוק - ירושלים הבנויה כעיר שחוברה לה יחדיו", שמחברת את עם ישראל כולו בזכות העיר ירושלים שמאחדת את כולם.**

1. **כיתות י' –י"ב .** יצאו לריקודגלים בירושלים , אירוע עוצמתי ומרגש מאוד שלא יישכח לעולם. הבנים ביקרו גם במאהל הגבורה ושמעו בשיחה את משפחתו של החלל אלקנה ויזל הי"ד. בשנה הבאה אי"ה נצא כולנו לריקודגלים בירושלים , אירוע מחבר , עוצמתי וציוני.
2. **תיקון ליל שבועות בישיבה** . **הלימוד בשבועות בישיבה חשוב ומשמעותי**. כל התלמידים מוזמנים ללימוד המיוחד בישיבה בליל שבועות. הלימוד יתחיל ביום שלישי בשעה 23:30 ויסתיים בקריאת מגילת רות (05:45) ובתפילת שחרית מוקדמת שתסתיים בסביבות השעה 7:00. לאחר מכן ישובו  הבנים לביתם. מבקש שכל תלמיד שגר במרחק גדול מהישיבה ולא מתארח בקרבת הישיבה ימצא לעצמו מסגרת מכובדת ורצינית  ללימוד משמעותי  בליל חג השבועות .
3. **מבחן ראש הישיבה בגמרא לבני כיתות ז' – י' , ובגרות בגמרא לבני י"א – י"ב.** ביום חמישי לאחר חג השבועות (אסרו חג) יתקיים מבחן ראש הישיבה בגמרא לכל בני הישיבה. כמובן שבחג השבועות נתכונן יחד עם הבנים בלימוד המשותף בליל הלימוד בישיבה.

**ועתה – לפרשת השבוע , פרשת במדבר .**

**"שאו את ראש כל עדת בני ישראל...."**

בפרשה נאמר**- "שְׂאוּ אֶת רֹאשׁ כָּל עֲדַת בְּנֵי יִשְׂרָאֵל לְמִשְׁפְּחֹתָם לְבֵית אֲבֹתָם בְּמִסְפַּר שֵׁמוֹת כָּל זָכָר לְגֻלְגְּלֹתָם: מִבֶּן עֶשְׂרִים שָׁנָה וָמַעְלָה כָּל יֹצֵא צָבָא בְּיִשְׂרָאֵל תִּפְקְדוּ אֹתָם לְצִבְאֹתָם אַתָּה וְאַהֲרֹן".**ספר במדבר קרוי בפי חז"ל "חומש הפקודים". הספר עוסק במפקדים שונים ובספירות שונות של השבטים בפרט ושל עם ישראל בכלל. בפרשת במדבר בלבד מוצאים אנו מספר מפקדים – מפקד השבטים, מפקד הדגלים , מפקדי הלויים ומפקד הבכורות. מהו עניינם של מפקדים אלו? מדוע מאריכה בהם התורה???  
חז"ל ראו באופן שלילי ביותר פעולות יזומות של מפקדי אוכלוסין. **" אמר רבי אלעזר כל המונה את ישראל עובר בלאו שנאמר "והיה מספר בני ישראל כחול הים אשר לא ימד"**.

רב נחמן בר יצחק אמר עובר בשני לאוין שנאמר "לא ימד ולא יספר". (יומא כב:). ע"פ חז"ל, כל העורך מפקד אוכלוסין עובר על איסור תורה. מהי הבעיה בספירת בני ישראל? **אם פעולת המניין הינה כל כך שלילית, מדוע עוסקת בה התורה באופן כה אינטנסיבי בספר במדבר?**

אכן, יש סכנה ערכית בספירה סטטיסטית של אנשים. **הספירה מעצימה את הכלל אך בולעת את הפרטים בדרך**. מניין האנשים נותן תחושה של עוצמה לציבור, אך בתוך כל העוצמה הזו, מרגיש כל פרט כאילו הוא מספר קטן וחסר ייחודיות. שחיקת הפרטים, עשויה להוביל לירידה במוטיבציה וממילא לחוסר תפקוד של כל פרט בתוך המערכת הכללית. תהליך זה עשוי להוביל בסופו של יום לקריסת המערכת כולה. תוצאות של תהליכי שחיקת הפרט ניתן לראות במספר אירועים במהלך ההיסטוריה, ממש כפי שאירע לשלטון הקומוניסטי אשר דגל בשוויון מוחלט, אך צמצם בשם אידיאל השוויון, את חשיבותם של הפרטים. 

מעין זה אירע בדור הפלגה, דור בו התמלאה כל הארץ בשפה אחת ודברים אחדים. האידיאל נשמע קוסם, אך יש לו מחיר אותו משלם הפרט הנשחק תחת הלבנים של הכלל. חז"ל תיארו את עקרונות האחדות בדור זה  (מדרש הגדול י"א ג') :  **"אלו שהיו יורדים (מהמגדל) היו יורדים ברוח מערבית, ואלו שהיו מעלין את האבנים היו מעלים אותם ברוח מזרחית. ואם היה אדם נופל ומת אין משימין לבם עליו. ואם הייתה לבנה נופלת היו בוכין ואומרים: אוי לנו אימתי תעלה אחרת תחתיה.." .**

אנשי דור הפלגה יצרו שוויון ששחק עד עפר את זכויות הפרט. המטרה של המדינה ביטלה כל מושג שקשור בפרט. כל לבינה הייתה חשובה בהרבה מכל אדם שמת. אנשי דור הפלגה לא הסכימו שאף לא אחד מהם יחשוב אחרת או ידבר אחרת ממצע המפלגה היחידה שהייתה. מי שהלך נגד הזרם נזרק לכבשן האש.

הרב קוק מרחיב על יסוד זה ב"עולת ראי"ה", לגבי ברכת "חכם הרזים" הנאמרת בכל פעם בה נתקל האדם באוכלוסייה של שש מאות אלפי אנשים. כך אמרו חז"ל במסכת ברכות : **"הרואה אוכלוסי ישראל אומר 'ברוך חכם הרזים', שאין דעתם דומה זה לזה ואין פרצופיהן דומים זה לזה"** .

מסביר זאת הרב קוק זצ"ל : הדעות השונות באנושות ולכל המחלוקות יש תכלית אלוקית - תוכנית מסובכת ומורכבת של "חכם הרזים". דווקא ע"י השוני שבין בני האדם, עתידים להתאחד כולם למטרה אחת, כ"א ע"פ תכונותיו וכישרונותיו**:" ואילו הייתה ידיעה לבני אדם בדבר השיווי הפנימי שלהם לא היה כל אחד מושך כל כך לחוגו בקנאה יתירה, והייתה הפרטיות מתבטלת, ומתוך ביטול הפרטיות לא היה חומר לבנות את הכלל ".**

כלומר: דווקא המחלוקת יוצרת דינמיקה והתפתחות בעולם. "קנאת סופרים תרבה חכמה". כאשר כולם נאלצים לחשוב באופן זהה, כאשר הפרט נשחק - אין מוטיבציות , וממילא אין התקדמות והחברה דורכת במקום. דווקא המחלוקת היא זו שגורמת לי לגלות מי אני .

**מהו סודו של ספר במדבר – ספר הפקודים ???**סודו של חומש הפקודים, נעוץ באיזון הנכון שבין הכללים לפרטים.  מטרת המפקדים והסדר אינה רק לצורך המניין, כי אם גם ובעיקר, **לצורך מציאת המקום הראוי לכל פרט ופרט בתוך מחנה ישראל**. מה **כל אחד ואחד מהעם** יכול לתרום לחברה כולה . זהו מפקד הבא לרומם את הפרטים – **"שאו את ראש כל עדת בני ישראל".**   זהו אינו מניין מספרי כי אם מנין שמי – **"למספר שמות תפקדו אותם"**.  לכל איש יש שם, ולכל יהודי יש תפקיד – "תפקדו אותם". המניין בא לסייע לכל פרט ופרט למצוא את ייעודו בתוך כלל ישראל. אמנם יש מחנה אחד, אבל אחדות אינה בהכרח אחידות. יש מקום לאנשים ולדגלים שונים, לשבטים שונים , לאידיאולוגיות שונות ולתרבויות שונות בתוך עם ישראל. **ספר במדבר בא ללמדנו את סוד מציאת המימוש העצמי בתוך המסגרת הכללית.**

כשם שבספירת העומר מונים אנו את הכללים (השבועות) אך גם את הפרטים (הימים), כך מונים אנו בספר במדבר את הפרטים אשר בתוך כלל ישראל, באופן אישי ומאוזן. ספר במדבר בא ללמדנו, כיצד מוצא אדם את מימושו העצמי הפרטי בתוך המסגרת של הכלל. האתגר האמיתי של ספר במדבר, הינו השילוב שבין השניים, מציאת המימוש העצמי בתוך המסגרת, וכפי שדרש הלל הזקן: **"אִם אֵין אֲנִי לִי - מִי לִי? וּכְשֶׁאֲנִי לְעַצְמִי - מָה אֲנִי?..."** (אבות א' י"ד).

לאחר שהבנו את חשיבות הפרט, כל אדם צריך לזכור שיש לו חשיבות גדולה בתור אדם פרטי, ועליו למצוא את הנקודות החשובות שבו, ובעזרת נקודות אלו הוא יכול לתרום לכלל.

**לאחר שהבנו את חשיבות הפרט, כיצד זה קשור לחג השבועות ??**

אנו נמצאים ערב חג השבועות, בו קיבלנו את התורה באחדות שלמה. אחדות זו נרקמה מייחודם ואיחודם של פרטים רבים, כפי שרש"י מסביר - "כאיש אחד בלב אחד".

מעט לפני קבלת התורה, שבעה שבועות קודם לכן, כשיצאו בני ישראל ממצרים, ראו כל העם כיצד "מצרים נוסע אחריהם". גם שם, אצל המצרים הייתה אחדות (לכן נאמר "נוסע" – בלשון יחיד) שכל מטרתה הייתה השמדת בני ישראל. גם שם אצל המצרים מפרש רש"י את האחדות, אך בסדר דברים שונה מבני ישראל במעמד הר סיני. אצל המצרים אומר רש"י "בלב אחד, כאיש אחד". לעומת בני ישראל שאצלם מסביר "כאיש אחד, בלב אחד".

**מהו ההבדל ???**

ההסבר לכך הוא שלמצרים היו שאיפות אישיות שהם הציבו לפני השאיפות הלאומיות. כל מצרי רדף מתוך מניע ליבו האישי – להחזיר לעצמו את עבדו. כלומר, אצל הגויים, כפי שרואים מבני האומה המצרית, קודמים הרצונות האישיים לכל דבר אחר.

להבדיל אלף אלפי הבדלות, במחנה בני ישראל נבנית האחדות מתוך הפרטים, מתוך התרומה האישית והייחודית שיש לכל אחד אל הכלל. במחנה בני ישראל הכוחות הפרטיים מתחברים לאחד ויוצרים מהות חדשה, מהות של אומה שנושאת דגל של תורה ומצוות.    
  
כמה חשוב בימים אלו לדבר על האחדות. אנו נמצאים במלחמה קשה במספר חזיתות ולצערנו אנו רואים קיטוב ומחלוקות בתוך העם ודבר זה צריך להיפסק מייד. כמו שכתבתי, יש לכל אדם את הדברים המיוחדים לו, אך בעזרת דברים אלו הוא צריך להשתלב בעם. אנו צריכים לזכור תמיד – שכוחנו באחדותנו !!!!!

שנזכה אי"ה להפיץ את התורה בעולם, כל אחד לפי עניינו וייחודו ונתאחד יחד לבוא הגאולה השלימה במהרה.

שבת שלום ומבורך וחג שבועות שמח

אי"ה רק בשורות טובות

אוהבכם ומוקירכם

שרגא פרוכטר – ראש הישיבה

**הודעות חשובות להורים .**

1. **חג השבועות בישיבה :**

מסורת הישיבה אי"ה נמשכת גם השנה וכולנו נלמד אי"ה בליל שבועות בישיבה .

הבנים יגיעו בשעה 23.30 ביום שלישי לישיבה, ויצטרפו ללימוד הישיבתי עד לאחר תפילת שחרית .

בע"ה בערב זה יתקיימו שיעורים , וכולנו נתכונן למבחן ראש הישיבה שיתקיים אי"ה ביום חמישי באסרו חג השבועות. בנים שיגיעו לישיבה יקבלו בונוס של 5 נקודות למבחן ראש הישיבה.

**הלימוד יסתיים בתפילת שחרית מוקדמת שתסתיים בסביבות השעה 7:00.**

**לאחר מכן ישובו  הבנים לביתם.**

**תוכנית חג השבועות תתפרסם אי"ה בתחילת שבוע הבא .**